SL Uradni list Evropske unije C 311/23

Predlog za sprejetje predhodne odločbe, ki ga je vložilo First-tier Tribunal (Tax Chamber) (Združeno kraljestvo) 11. avgusta 2011 – Wheels Common Investment Fund Trustees Ltd, National Association of Pension Funds Ltd, Ford Pension Fund Trustees Ltd, Ford Salaried Pension Fund Trustees Ltd, Ford Pension Scheme for Senior Staff Trustee Ltd proti Commissioners for Her Majesty's Revenue and Customs

(Zadeva C-424/11)

2011/C 311/39

Jezik postopka: angleščina

Predložitveno sodišče

First-tier Tribunal (Tax Chamber)

Stranke v postopku v glavni stvari

Pritožnice: Wheels Common Investment Fund Trustees Ltd, National Association of Pension Funds Ltd, Ford Pension Fund Trustees Ltd, Ford Salaried Pension Fund Trustees Ltd, Ford Pension Scheme for Senior Staff Trustee Ltd

Tožena stranka: Commissioners for Her Majesty's Revenue and Customs

Vprašanja za predhodno odločanje

1. Ali izraz „posebni investicijski skladi“ v členu 13B(d)(6) Šeste direktive o DDV in členu 135(1)(g) Direktive Sveta 2006/112 zajema (i) poklicne pokojninske načrte, ki jih vzpostavi delodajalec in so namenjeni zagotavljanju pokojnin zaposlenim, in/ali (ii) vzajemne investicijske sklade, v katere se zaradi vlaganja združi premoženje več takih pokojninskih načrtov, če so v zvezi z zadevnimi pokojninskimi načrti podane okoliščine, da: (a) je pokojnina, ki jo prejme član, vnaprej določena v ustanovitvenih pravnih aktih načrta (z navedbo enačbe, ki temelji na dolžini delovne dobe člana pri delodajalcu in njegovi plači) in ni določena s sklicevanjem na vrednost premoženja načrta; (b) je delodajalec v načrt dolžan plačevati prispevke; (c) lahko le zaposleni pri delodajalcu sodelujejo v načrtu in na njegovi podlagi pridobijo pokojnino (oseba, ki sodeluje pri načrtu, je tu navedena kot „član“); (d) se zaposleni lahko sam odloči, ali bo član; (e) mora zaposleni, ki je član, v načrt običajno plačevati prispevke v višini nekega odstotka od njegove plače; (f) prispevke delodajalca in članov združi fiduciar načrta in se ti naložijo (načeloma v vrednostne papirje), da bi se zagotovil sklad, iz katerega se članom plačujejo prejemki, ki so predvideni v načrtu; (g) lahko, če je premoženje načrta večje, kot je potrebno za kritje dajatev, ki se iz tega načrta zagotavljajo, fiduciar načrta in/ali delodajalec v skladu s pogoji načrta in upoštevnimi določbami nacionalnega prava ravnata na enega od teh načinov: (i) zmanjšata prispevke delodajalca v načrt; (ii) preneseta vso ali le del koristi od presežka na delodajalca ali (iii) povečata prejemke članom načrta; (h) je delodajalec, če je premoženje načrta premajhno za kritje dajatev, ki se iz tega načrta zagotavljajo, po navadi dolžan pokriti primanjkljaj, če tega ne stori ali ne more storiti, pa se prejemki članov zmanjšajo; (i) načrt omogoča članom plačevanje dodatnih prostovoljnih prispevkov, ki se ne vodijo v okviru načrta, ampak se z namenom vlaganja in zagotavljanja dodatnih prejemkov, ki temeljijo na uspešnosti opravljene naložbe, prenesejo na tretjo osebo (za take dogovore se DDV ne plačuje); (j) lahko člani svoje premoženje, pridobljeno na podlagi načrta (ki se ovrednoti na podlagi knjigovodske vrednosti tega premoženja ob prenosu), prenesejo v druge pokojninske načrte; (k) se prispevki delodajalca in zaposlenega v načrt z vidika davka na dohodek, ki ga pobira država članica, ne štejejo za prihodek članov; (l) se pokojnina, ki jo iz načrta prejmejo člani, z vidika davka na dohodek, ki ga pobira država članica, šteje za prihodek teh članov; (m) nosi strošek provizije za upravljanje načrta delodajalec, in ne člani načrta.

2. Glede na (i) cilj oprostitve iz člena 13B(d)(6) Šeste direktive o DDV in člena 135(1)(g) Direktive Sveta 2006/112, (ii) načelo davčne nevtralnosti in (iii) okoliščine, opredeljene v prvem vprašanju: (a) ali ima država članica pravico, da v nacionalnem pravu sklade, ki spadajo pod pojem „posebni investicijski skladi“, opredeli tako, da iz tega pojma izključi vrste skladov, za katere veljajo v prvem vprašanju navedene lastnosti, hkrati pa v ta pojem vključi kolektivne naložbene podjeme, kot so opredeljeni v Direktivi 85/611, kakor je bila spremenjena; (b) v kakšnem obsegu (če sploh) so za vprašanje, ali mora država članica v svoji nacionalni zakonodaji vrste skladov, za katere veljajo v prvem vprašanju navedene lastnosti, opredeliti kot „posebne investicijske sklade“, pomembne: (i) lastnosti sklada (opisane v prvem vprašanju); (ii) obseg, v katerem je sklad „podoben in torej konkurenčen“ naložbenim instrumentom, ki jih je država članica že opredelila kot „posebne investicijske sklade“.